P. Hrušovský, podpredseda NR SR: (2002-07-10):
Á. Duka-Zólyomi, poslanec: Prosím členov výboru pre európsku integráciu, aby boli o 12.30 hodine v miestnosti č. 149, máme schôdzu. (Prerušenie rokovania o 12.04 hodine.) (Pokračovanie rokovania o 14.19 hodine.) J. Migaš, predseda NR SR: Vážené panie poslankyne, vážení páni poslanci, budeme pokračovať v rokovaní 61. schôdze Národnej rady Slovenskej republiky. Pristúpime k rokovaniu o návrhu na vyslovenie súhlasu Národnej rady Slovenskej republiky s prítomnosťou zahraničných ozbrojených síl na území Slovenskej republiky v rámci projektu Výcvikového strediska pre strednú a východnú Európu pre nižších dôstojníkov . Návrh vlády ste dostali ako tlač 1639. Dávam slovo ministrovi obrany Slovenskej republiky, aby materiál uviedol. Nech sa páči. J. Stank, minister obrany SR: Vážený pán predseda, vážené panie poslankyne, páni poslanci, vytvorenie tohto projektu iniciovalo vo februári tohto roku Spojené kráľovstvo Veľkej Británie a Severného Írska, ktoré súčasne začalo rokovania o spolupráci na projekte s Holandským kráľovstvom. V záverečnej fáze tieto dve krajiny posudzovali zriadiť výcvikové stredisko vo viacerých krajinách, naposledy v Slovenskej republike a v Bulharskej republike. Konečné rozhodnutie mi bolo oznámené 2. júla. Na základe toho schválila tento návrh vláda Slovenskej republiky a teraz ho predkladám na posúdenie vám. Ide o najväčší projekt krajín aliancie v oblasti vzdelávania a výcviku v roku 2002, ktorý je spojený s možnosťou získať pre výcvikové stredisko štatút výcvikového strediska programu Partnerstvo pre mier. Po priznaní takéhoto postavenia Radou NATO môžu byť náklady spojené s účasťou študentov z krajín Programu partnerstva pre mier podľa rozhodnutia Vojenského výboru NATO refundované vysielajúcim krajinám až do výšky 80 až 100 %. Problematika vyučovaná v kurze bude obsahovo zameraná na celé spektrum operácií podľa štandardov aliancie vrátane operácií podľa čl. 5 Severoatlantickej zmluvy. Projekt kurzu je v súlade s potrebami rezortu ministerstva obrany a jeho obsah nadväzuje na systém kariérnych, odborných a špecializovaných kurzov vzdelávania dôstojníkov podľa koncepčných dokumentov schválených vládou Slovenskej republiky. Študenti kurzu budú nižší dôstojníci najmä z krajín aliancie a z programu Partnerstvo pre mier, ktorých výučbu budú zabezpečovať inštruktori, z ktorých väčšina bude zo Spojeného kráľovstva Veľkej Británie a Severného Írska a Holandského kráľovstva. V troch kurzoch počas roka sa vystrieda asi 180 študentov, pričom minimálna dĺžka sa predpokladá do roku 2010. Otvorenie prvého kurzu koncom apríla 2003 predpokladá vykonanie úprav stavebného a technického charakteru spojených s prevádzkou výcvikového strediska. Finančné prostriedky použité na opravu a úpravu v časti ubytovne a základných učební v celkovom rozsahu do 12 mil. budú hradené z rozpočtovej kapitoly ministerstva obrany. Z predbežných rokovaní vyplýva, že náklady na ďalšie zlepšenie kvality bývania a učebnej výcvikovej základne budú hradené zahraničnými partnermi. Vzájomné vzťahy zmluvných strán, britskej, holandskej a slovenskej, upraví osobitná trojstranná medzinárodná dohoda rezortného charakteru. Projekt zriadenia výcvikového strediska pre strednú a východnú Európu, pre mladších dôstojníkov Vojenskej akadémie Liptovský Mikuláš, je súčasťou úsilia Slovenskej republiky o integráciu do Severoatlantickej aliancie. Preto si vás dovoľujem požiadať o prerokovanie materiálu a jeho schválenie. Ďakujem za pozornosť. J. Migaš, predseda NR SR: Ďakujem, pán minister. Nech sa páči, zaujmite miesto určené pre navrhovateľov. Poprosím povereného člena výboru pre obranu a bezpečnosť pána poslanca Tuchyňu, aby informoval o prerokovaní tohto bodu vo Výbore Národnej rady pre obranu a bezpečnosť. J. Tuchyňa, poslanec: Vážený pán predseda, vážené kolegyne, kolegovia, vážení členovia vlády, predkladám informáciu výboru pre obranu a bezpečnosť o výsledku prerokovania návrhu na vyslovenie súhlasu Národnej rady Slovenskej republiky s prítomnosťou zahraničných ozbrojených síl na území Slovenskej republiky v rámci projektu Výcvikového strediska pre strednú a východnú Európu pre nižších dôstojníkov. Návrh na vyslovenie súhlasu Národnej rady Slovenskej republiky s prítomnosťou zahraničných ozbrojených síl na území Slovenskej republiky v rámci projektu Výcvikového strediska pre strednú a východnú Európu pre nižších dôstojníkov pridelil predseda Národnej rady svojím rozhodnutím č. 1831 z 8. júla tohto roku na prerokovanie Výboru Národnej rady Slovenskej republiky pre obranu a bezpečnosť a zároveň ho poveril, aby pripravil informáciu o výsledku prerokovania uvedeného materiálu vo výbore, ako aj návrh na uznesenie Národnej rady. Výbor pre obranu a bezpečnosť v stanovenom termíne prerokoval návrh na vyslovenie súhlasu Národnej rady Slovenskej republiky s prítomnosťou zahraničných ozbrojených síl na území Slovenskej republiky v rámci projektu Výcvikového strediska pre strednú a východnú Európu pre nižších dôstojníkov a zaujal k nemu nasledujúce stanovisko. Výbor Národnej rady pre obranu a bezpečnosť predložený návrh prerokoval. Vyslovil s návrhom súhlas a odporučil Národnej rade Slovenskej republiky vysloviť súhlas podľa čl. 86 písm. l) Ústavy Slovenskej republiky s návrhom na vyslovenie súhlasu Národnej rady Slovenskej republiky s prítomnosťou zahraničných ozbrojených síl na území Slovenskej republiky v rámci projektu Výcvikového strediska pre strednú a východnú Európu pre nižších dôstojníkov. Výbor Národnej rady pre obranu a bezpečnosť ako gestorský výbor odporúča Národnej rade Slovenskej republiky prijať návrh na uznesenie Národnej rady Slovenskej republiky, ktoré je prílohou tejto informácie. Návrh na uznesenie máte v laviciach, preto ho nebudem čítať. Ďakujem za pochopenie. J. Migaš, predseda NR SR: Ďakujem, pán poslanec. Otváram rozpravu o tomto bode programu. Pýtam sa, či sa do rozpravy hlási niekto ústne, pretože písomne sa neprihlásil nikto. Pán poslanec Tuchyňa, pán poslanec Slafkovský. Uzatváram možnosť sa prihlásiť do rozpravy ústne. Pán poslanec Tuchyňa, nech sa páči. J. Tuchyňa, poslanec: Vážené kolegyne, kolegovia, Slovenská republika od roku 1993 sa usiluje o takúto možnosť. Musím to potvrdiť, že všetci predchádzajúci ministri sa usilovali získať takýto projekt predovšetkým z Marshallovho centra tu v Európe. Takže oceňujem, že sa takáto skutočnosť podarila. A oceňujem to ako významnú podporu našich integračných ambícií a snažení. Bude to mať veľmi pozitívne dôsledky alebo teda dopady práve v tomto smere a nielen to. Rozšíri to teda i znalosť a záujem absolventov tohto kurzu o Slovenskú republiku a jej ozbrojené sily. Zároveň ale si dovolím upozorniť ctenú Národnú radu, že zakladáme precedens s vyslovovaním takéhoto súhlasu, pretože podľa čl. 119 ústavy písm. o) takéto rozhodovanie patrí do kompetencie vlády. A my už sme minulý týždeň i keď nie založili precedens, ale sme zobrali na vedomie zmenu misie a pobyt misie v Tichomorí. A nebude dobré, keď budeme s takýmito projektmi do budúcna i teraz vyslovovať jednoducho súhlas, pretože ten už bol v konečnom dôsledku daný a bolo o ňom rozhodnuté, pretože, tak ako som uviedol, podľa čl. 119 písm. o) ústavy patrí táto vec do kompetencie vlády. Preto, keď dovolíte, predkladám protinávrh, aby Národná rada zobrala na vedomie tento dokument a túto informáciu s tým, že vláda Slovenskej republiky kompetentne rozhodla. Ďakujem. J. Migaš, predseda NR SR: Ďalej v rozprave vystúpi pán poslanec Slafkovský. Nech sa páči, máte slovo.